Charlotte Broman Mølbæk (SF), 2024-11-21:
Tak for det.
Da jeg stod som helt ny kulturordfører på Kulturmødet Mors i 2019, var et af de første emner, jeg blev spurgt til, museumsreformen, en museumsreform, der er blevet snakket utrolig meget om i utrolig mange år, en reform, der flere gange strandede under forhandlingerne, og en reform, der i den grad er efterspurgt af hele museumsområdet.
Det er den, fordi vi i alt for lang tid har haft et meget mærkeligt og uigennemskueligt tilskudssystem til de statsanerkendte museer, hvor de museer, der havde gode venner på Christiansborg, havde højere tilskud end andre, og hvor der var en masse klatfinansiering til museerne på finansloven og det kulturelle aktstykke, som kontinuerligt løb ud, hvilket betød, at museerne skulle bruge en masse energi på hele tiden at snakke med os politikere om, hvorfor netop deres museum var vigtigt at skaffe en ny bevilling til.
Det var kort sagt noget rod og egentlig en ret uværdig måde at behandle museerne på.
Derfor har SF været for en reform af området, og jeg står faktisk i dag med en ret stor stolthed over at være med i så historisk en aftale.
Med den nye reform løser vi ikke alle problemer, og jeg er med på, at alle ikke er glade, og at man kan sætte spørgsmålstegn ved nogle af parametrene – indplaceringerne og incitamentsmodellen.
Det har en del museer allerede gjort os opmærksom på.
Noget er en del af et kompromis, mens andet kan genovervejes ved det kommende museumsnævn, som med tiden vil komme til at kvalificere systemet og indplaceringerne.
Men med museumsreformen fik vi ikke løst udfordringerne på det arkæologiske område, og det er stadig væk et ønske fra os, at vi kommer til at genbesøge den problemstilling, der er, hvor der er forskellige forudsætninger for at kunne løfte den arkæologiske opgave.
Men der er imidlertid meget, vi er stolte af i reformen.
Museerne er utrolig vigtige for børns og unges dannelse.
I en tid med fake news og et hæsblæsende informationsflow kan museerne lige præcis være det rum, hvor fordybelse, indsigt og læring kan finde sted.
Derfor har vi kæmpet for, at museerne kan få bedre økonomi til understøttelse af deres formidling og deres aktiviteter til børn og unge.
Det kan både være besøg på museet, ligesom det kan være undervisningsforløb.
Museerne får flere penge til børn og unge, i og med at det er et parameter i tilskudsmodellen, og det er for os i SF en kæmpe sejr.
Vi ønskede også at kunne understøtte økonomien til formidling og målrettede initiativer til sårbare grupper i samfundet.
Både aktiviteter til børn og unge og til sårbare grupper er noget af det, som museerne ikke tjener penge på, tværtimod er det penge ud af kassen, og derfor giver det mening for SF, at museerne får en styrket økonomi til disse grupper.
Aktiviteter målrettet sårbare grupper bliver det muligt at kunne søge i udviklingspuljen, og det har været vigtigt for SF sammen med muligheden for at kunne søge i forhold til bæredygtige projekter.
Det har også været vigtigt for SF at understøtte museumsdrift i hele landet, og derfor har vores fokus, når vi har arbejdet med museernes tilskud i forhandlingerne, været at få en god geografisk fordeling.
Vi er nået et stykke af vejen.
Der er nok nogle sårbare punkter i reformen, fordi der simpelt hen er en forskel på, hvor mange gæster man kan tiltrække i eksempelvis Auning på Norddjurs eller i det sydfynske, hvorimod Aarhus og København naturligt har mange turister, der vil søge mod museerne.
Denne geografiske udvikling vil vi følge tæt i årene efter vedtagelsen af reformen.
Der er også et par bekymringspunkter for os i den foreslåede udmøntning.
For når antallet af besøgende er afgørende for tilskuddet, er det vigtigt, at vi rammer rigtigt med måden, vi opgør det på.
Hvis der eksempelvis er nogle museer, som har gratis adgang, kan det være en udfordring, at man skal tælle på billetteringen.
Det bliver et arbejde for os at kigge videre på det.
Derudover er der også et par museer, der står sårbart i den her implementering af reformen, fordi de tidligere har fået nogle ekstra tilskud på finansloven, og de bortfalder, inden den nye tilskudsstruktur er iværksat.
Det må vi have fundet en løsning på.
Afslutningsvis vil jeg gerne sige tak til alle jer på museerne, der har inviteret os ind og har bidraget konstruktivt, uanset om der har været modstridende interesser og uenigheder, både med personlige møder, mails og høringssvar.
Og som jeg kender jeg, kommer det nok til at ske helt af sig selv.
Jeg vil også sige mange tak til de ansatte i Kulturministeriet for det store arbejde.
Det har ikke været nemt.
Og ikke mindst vil jeg sige tak for nogle rigtig gode forhandlinger, både til ministeren, der var modig, og mine gode kollegaer her på Christiansborg.
Ofte er vi faktisk langt bedre, end rygtet siger om os, når vi sidder og forhandler sammen.